**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL TURTO PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant Kūno kultūros ir rekreacijos centrui (toliau KKRC) perduoti valdyti, naudoti ir disponuoti patikėjimo teise šiuo metu Klaipėdos „Viesulo“ sporto centro (toliau VSC) patikėjimo teise valdomą savivaldybei priklausantį turtą (1 ir 2 priedai) bei Klaipėdos „Viesulo“ sporto centrui perduoti valdyti, naudoti ir disponuoti patikėjimo teise šiuo metu Klaipėdos kūno kultūros ir rekreacijos centro patikėjimo teise valdomą savivaldybei priklausantį turtą (3 priedas).

**2. Projekto rengimo priežastys ir kuo remiantis parengtas sprendimo projektas.**

Sprendimo projekte nurodytas ilgalaikis ir trumpalaikis materialusis turtas KKRC valdyti patikėjimo teise perduodamas įgyvendinant Klaipėdos miesto savivaldybės sporto reformos antrąjį etapą, tai yra perduodamas sporto bazių, kurios nėra specializuotos, valdymas vienai įstaigai. Sporto reformos antrojo etapo pagrindinis tikslas - sukurti efektyviai veikiantį Klaipėdos miesto sporto bazių valdymo ir priežiūros modelį.

Klaipėdos miesto savivaldybės administracija išanalizavusi turimus duomenis, siūlo kurti centralizuotą sporto bazių valdymo ir priežiūros modelį. Siekiant maksimalaus kokybinio ir ekonominio pertvarkos efekto, siūloma pertvarką įgyvendinti dviem etapais:

*Pirmame etape (2016 m.)* siūloma palikti savarankiškoms įstaigoms turimas specializuotas sporto bazes paliekant optimalų aptarnaujančio personalo skaičių:

\*Klaipėdos miesto futbolo sporto mokyklai – Paryžiaus Komunos g. 16 a.;

\*Klaipėdos lengvosios atletikos mokyklai – lengvosios atletikos maniežą Taikos pr. 54;

\*Klaipėdos Vlado Knašiaus krepšinio mokyklai – Dubysos g. 10 a;

\*Klaipėdos „Gintaro“ sporto centrui – S. Daukanto g. 31/S. Nėries g. 1.

Tuo tarpu VSC valdomas septynias sporto bazes (S. Daukanto g. 24, Kretingos g. 38, Burių g. 5, Kretingos g. 23, Debreceno g. 41, Debreceno g. 48 ir Naikupės g. 25A) siūloma perduoti KKRC valdyti patikėjimo teise kartu su kitomis šio centro valdomomis šešiomis bazėmis (Sportininkų g. 46, Taikos pr. 61 A, Pilies g. 2 A, Dariaus ir Girėno g. 10, Smiltynės g. 13, Poilsio parko žaidimų ir riedutininkų aikštelės).

Perdavus aukščiau minėtas sporto bazes KKRC valdyti, naudoti ir disponuoti patikėjimo teise, šis centras turėtų tapti specializuota sporto bazių priežiūros įstaiga. Siekiant šio tikslo, siūlytina išgryninti šių dviejų įstaigų funkcijas:

VSC **–** po pertvarkos iš KKRC perimtų sporto muziejaus (sportininkų namų) bei sporto renginių organizavimo funkcijas, užsiimtųsportininkų ugdymu bei aprūpintų sportuojančius visomis ugdymo priemonėmis, taip pat užsiimtų olimpinės pamainos sportininkų rengimu.

KKRC – po pertvarkos taptų specializuota sporto bazių valdymo įstaiga, valdytų, disponuotų ir prižiūrėtų priskirtas sporto bazes, paruoštų bazes treniruotėms, varžyboms ir renginiams, užtikrintų stacionarių įrenginių esančių bazėse paruošimą treniruotėms, varžyboms ir renginiams, koordinuotų sporto bazių užimtumo tinklelį.

*Antrame etape (2016-2017 m.)* KKRC turėtų išanalizuoti ir įvertinti:

1. kokie darbai ir paslaugos galėtų būti perkamos rinkoje (t. y. sporto bazių priežiūros pagrindinėms funkcijoms: a. santechnikos; b. elektros ūkio priežiūros; c. paprasto remonto; d. sporto bazių apsaugos; e. apgyvendinimo paslaugų suteikimo ir sporto bazių nuomos; f. įstaigai priklausančių bazių užimtumo tinklelio koordinavimo), o kokie darbai būtų atliekami įstaigoje dirbančių darbuotojų;

2. išanalizuoti sporto bazių paslaugų ir nuomos teikimo įkainiai, naudotojų grupės ir jiems taikomos sąlygos bei siūlomi pakeitimai *(nemaža dalis sporto šakų atstovų prioriteto tvarka naudojasi sporto bazėmis nemokamai, ko pasėkoje įstaigos negauna lėšų (biudžetinėms sporto mokymo įstaigos; prioritetinių sporto šakų aukščiausių lygų komandos; kitų sporto šakų patvirtintos miesto rinktinės atstovaujančios Klaipėdos miestui)*;

3. nurodyti būdus ir priemones kaip efektyvinti sporto bazių panaudojimą siekiant kiek įmanoma didesnio sporto bazių užimtumo (*centralizuotas sporto bazių užimtumo tinklelio sistemos įdiegimas, sporto bazių centralizuotos apsaugos įdiegimas lankančiųjų elektroninės/skaitmeninės apskaitos įdiegimas, įstaigos aprūpinimas transportu bei kita reikalinga technika ir t.t.)*;

4. nustatytos motyvacinės priemonės, kad į sporto bazių naudojimo kaštų taupymą, efektyvų naudojimą orientuotųsi ne tik sporto bazes valdanti įstaiga, bet ir turtą naudojanti įstaiga.

Siekiant įgyvendinti pirmąjį etapą būtina VSC valdomas sporto bazes ir dalį kito ilgalaikio ir trumpalaikio turto perduoti valdyti, naudoti ir disponuoti patikėjimo teise KKRC.

**3. Kokių rezultatų laukiama.**

Perdavus nurodytą turtą savivaldybės biudžetinei įstaigai Kūno kultūros ir rekreacijos centrui iš dalies įgyvendinama savivaldybės turto centralizavimo strategija, atsiranda vienas sporto bazių (nespecializuotų) valdytojas, kuris turėtų užtikrinti tinkamą turto valdymą, naudojimą ir disponavimą juo.

Pirmajame reformos įgyvendinimo etape (2016 m.) ekonominio efekto nebūtų, tikėtinas kokybinis reformos efektas. Ekonominis efektas tikėtinas įgyvendinus antrąjį etapą (2016-2017 m.), pavyzdžiui, nusprendus pirkti sporto bazių apsaugos ar valymo funkcijas rinkoje, o ne darbai būtų atliekami įstaigoje dirbančių darbuotojų.

**4. Sprendimo projekto rengimo metu gauti specialistų vertinimai.**

Negauta

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – įgyvendinama centralizuoto turto valdymo strategija bei užtikrinamas tinkamas savivaldybės turto valdymas ir naudojimas.

Teikiame svarstyti šį sprendimo projektą.

Turto skyriaus vedėjas Edvardas Simokaitis